Document ID: 32005R1074

A BIZOTTSÁG 1074/2005/EK RENDELETE
(2005. július 7.)
a termelési potenciálra tekintettel a borpiac közös szervezéséről szóló 1493/1999/EK tanácsi rendelet alkalmazása részletes szabályainak megállapításáról szóló 1227/2000/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó Szerződésre,
tekintettel a borpiac közös szervezéséről szóló, 1999. május 17-i 1493/1999/EK tanácsi rendeletre (1) és különösen annak 15. cikkére,
mivel:
(1)
A területi támogatások közösségi rendszerének minden mezőgazdasági ágazatot érintő harmonizálása érdekében módosítani kell a borágazatban alkalmazott szabályokat a szőlőültetvények szerkezetátalakítási és átállási rendszerére alkalmazható tűréshatárokat illetően.
(2)
E módosítások jelentős igazgatási terhet vonnak maguk után. Mivel a borászati év minden év augusztus 1-jén kezdődik, indokolt 2005. augusztus 1-től előírni e rendelet alkalmazását a jóváhagyott támogatási kérelmek tekintetében.
(3)
Az 1227/2000/EK bizottsági rendelet (2) 16. és 17. cikke meghatározza a szerkezetátalakítási és átállási rendszer finanszírozásával kapcsolatos szabályokat.
(4)
A 2005-ös pénzügyi évre a pénzügyi juttatások a 2004/2005. kampányra vonatkozóan, az 1493/1999/EK tanácsi rendelet címén a tagállamok számára egy bizonyos hektármennyiségű szőlőültetvény szerkezetátalakítására és átállására megállapított indikatív pénzügyi juttatások meghatározásáról szóló, 2004. október 6-i 2004/687/EK bizottsági határozattal (3) kerültek odaítélésre.
(5)
Az 1227/2000/EK rendelet 16. és 17. cikkének szabályai különösen előírják, hogy a tagállamoknak odaítélt azon előirányzatok, amelyeknél a kapcsolódó kiadásokat június 30-ig nem eszközölték és nem is érvényesítették, azon tagállamok között kerülnek újraelosztásra, amelyek eszközölt és érvényesített kiadásai megfelelnek a számukra odaítélt juttatásoknak. A szabályok ezenfelül előírják, hogy ha valamely tagállam ténylegesen eszközölt kiadása június 30-án kevesebb, mint az eredeti juttatásnak megfelelő összeg 75 %-a, a következő pénzügyi évre odaítélt összeget csökkentik.
(6)
Egyes, a szerkezetátalakítási és átállási rendszert 2004/2005-ben először alkalmazó tagállamok számára nehézségekbe ütközik e rendszer létrehozása. E tagállamok számára az 1227/2000/EK rendelet 16. és 17. cikkében előírt szabályok alkalmazása a szerkezetátalakításra és átállásra rendelkezésre álló, a folyó és a következő pénzügyi év előirányzatainak jelentős csökkenésével járna.
(7)
Ezért átmeneti jelleggel a 2004/2005-ös gazdasági évre vonatkozóan szükséges e jelentős csökkenések elkerülére előírni, hogy azon előirányzatok, amelyeknél a kapcsolódó kiadásokat 2005. június 30-ig nem eszközölték és nem is érvényesítették, arányos mértékben újraelosztásra kerülhessenek azon tagállamok között, amelyek e dátumig még nem használták fel a juttatásaik egészét, és amelyek a 2004/2005-ös gazdasági évben először alkalmazzák a szerkezetátalakítási és átállási rendszert.
(8)
Ennek megfelelő rendelkezés lépett életbe 2001-ben, a szőlőültetvények szerkezetátalakítási és átállási rendszerének első alkalmazási évében. Figyelembe véve, hogy a 2004/2005-ös gazdasági évben e rendszert először alkalmazó tagállamok eddigi erőfeszítései jelentősebbek, mint amelyeket egyes tagállamoknál tapasztaltak a 2000/2001-es gazdasági év során, ezen előirányzatok újraelosztására magasabb szintig kell lehetőséget adni, mint 2001-ben.
(9)
Ezért az 1227/2000/EK rendeletet ennek megfelelően módosítani kell.
(10)
Az e rendeletben előírt intézkedések összhangban vannak a Borpiaci Irányítóbizottság véleményével,
ELFOGADTA EZT A RENDELETET:
Első cikk
Az 1227/2000/EK rendelet a következőképpen módosul:
1.
A 15. cikk (4) bekezdése helyébe a következő lép:
„(4) E cikk alkalmazásában 5 %-os tűréshatár alkalmazandó az érintett területek ellenőrzésekor.
Az első albekezdésben előírt tűréshatár nem alkalmazandó a támogatások kifizetésére.”
2.
A 15a. cikk (3) bekezdése helyébe a következő szöveg lép:
„(3) E cikk alkalmazásában 5 %-os tűréshatár alkalmazandó az érintett területek ellenőrzésekor.
Az első albekezdésben előírt tűréshatár nem alkalmazandó a támogatások kifizetésére.”
3.
A 17. cikk a következő bekezdéssel egészül ki:
„(9) A 2005-ös gazdasági év esetében:
a)
minden olyan tagállam, amely a 2004/2005-ös gazdasági évben először alkalmazza a szerkezetátalakítási és átállási rendszert, és amely a 16. cikk (1) bekezdése a) és b) pontjának megfelelően a számára a 2004/687/EK (4) bizottsági határozat alapján odaítélt pénzügyi juttatás 90 %-ánál alacsonyabb összegről tesz nyilatkozatot a Bizottságnak, legkésőbb 2005. július 10-ig a 2005-ös pénzügyi év költségeinek utólagos finanszírozását kérelmezheti, a Bizottságnak a 16. cikk (1) bekezdése a) és b) pontjának megfelelően bejelentett összegen felül, a 2004/687/EK határozat alapján neki odaítélt pénzügyi jutattás 90 %-ának erejéig;
b)
az a) pontban nem említett tagállamok által a Bizottsághoz eljuttatott, a 16. cikk (1) bekezdésének c) pontja szerinti, a kiadások későbbi finanszírozása iránti kérelmeket arányosan fogadják el a 16. cikk (1) bekezdésének a) és b) pontja alapján az összes tagállam esetében bejelentett és elfogadott, illetve az e bekezdés a) pontja alapján elfogadott összegek egészének levonása után rendelkezésre álló előirányzatok felhasználásával;
c)
a Bizottság a lehető leghamarabb értesíti az összes tagállamot a 2005-ös pénzügyi évben őket megillető végleges juttatásokról.
2. cikk
E rendelet az Európai Unió Hivatalos Lapjában való kihirdetését követő harmadik napon lép hatályba.
Az 1. cikk 1. és 2. pontja a jóváhagyott támogatási kérelmekre 2005. augusztus 1-től alkalmazandó.
Az 1. cikk 3. pontja 2005. július 1-től alkalmazható.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. július 7-én.

Labels: 19
5
6